Kočiš, Eduard, poslanec NR SR (2021-05-12):
Ďakujem pekne za slovo, pán predsedajúci. Milé kolegyne, milí kolegovia, pán predkladateľ, pán spravodajca, cieľom nášho návrhu zákona je naozaj zmeniť ústavu a zakomponovať do ústavy zákon o hmotnej zodpovednosti politikov, tak ako by to malo v demokratickom zriadení, v demokratickom štáte fungovať. A keďže naši koaliční kolegovia sa ohradzujú a veľmi často používajú slovo demokracia, demokratický štát, protikorupčné hnutia, bojovanie proti korupcii, tuto im dávame možnosť, ako podporiť zákon, ktorý naozaj zabráni konať nekalo a nerozkrádať verejné prostriedky. Aktuálny právny poriadok Slovenskej republiky nepozná pojem zodpovednosť fyzických osôb alebo kolektívnych orgánov, ktoré vykonávajú verejnú moc. Čiže ja sa pýtam, keď je hnutie OĽANO takým bojovníkom, veľkým bojovníkom proti korupcii, pýtam sa, kde je rok, už viac ako rok po nástupe vašej vlády v roku 2020, kde je tento návrh zákona, ktorý Igor Matovič, váš predseda a bývalý premiér, kadiaľ chodil, tadiaľ rozprával, to bude prvá vec, ktorú urobíme. Bude to prvá vec, ktorú bude pretláčať v pléne Národnej rady Slovenskej republiky hnutie OĽANO, keď už boli výsledky volieb jasné. A čuduj sa svete, stalo sa niečo zázračné, niečo úžasné, niečo dokonalé. Hnutie OĽANO za rok a dva mesiace nepredložilo do pléna Národnej rady Slovenskej republiky tento úžasný zákon, kde by hmotná zodpovednosť padala priamo na hlavy politikov a všetkých verejných funkcionárov. Keď sa už začalo o tomto zákone šuškať, kde je, prečo sa na ňom nepracuje, tak hnutie OĽANO poslalo do debaty denníka SME generálneho tajomníka strany Jozefa Pročka. Tento génius politickej scény tam jednoducho perlil také veci, že ľudia, ktorí túto reláciu sledovali alebo počúvali, museli zostať v nemom úžase, poprípade niektorí naozaj museli vyhľadať aj odbornú pomoc. Pretože ak je pripravovaný tento zákon tak, ako ho predkladal pán génius Pročko, tak ja si myslím, že tento zákon nikdy v živote nemôže uzrieť svetlo sveta, pretože s takouto hlúposťou nemôžte prísť pred poslancov Národnej rady a ani poslanci z vládnej koalície vám ho nikdy nepodporia. Čiže obhajovať to, že tento náš zákon nie je v poriadku, ale vy v podstate chcete bojovať proti korupcii, chcete, aby hmotná zodpovednosť politikov bola zakotvená možno aj do ústavy, ale vy prídete so svojím zákonom, pretože tento náš podľa vás buď nie je dokonalý, alebo sa s ním neviete stotožniť. Ale ja sa pýtam, vážené dámy, vážení páni, čo je na tom nepochopiteľné, čo je na tom nestotožniteľné, ak chce skupina poslancov Národnej rady zaviesť do Ústavy Slovenskej republiky hmotnú zodpovednosť politikov? Máte plné ústa bývalých, v úvodzovkách, korupčných vlád SMER-u, lebo SMER, lebo HLAS, a ja sa pýtam, prečo nechcete urobiť to, aby sa o vláde, ktorá vládne teraz, nemohlo v budúcnosti rozprávať ako o vláde korupčnej? Jednoduchá vec. Podporte zákon o hmotnej zodpovednosti politikov! Zákon absolútne nepolitický, zákon praktický, ktorý chráni verejné financie. Ale zase narážame na farbu politického trička. Keď to predkladá opozícia, musí to byť automaticky zlé, tak musíme si počkať, dokiaľ tento zákon príde a prednesie ho niekto z vládnych radov. Toto mi príde, vážené kolegyne, vážení kolegovia, veľmi alibistické a také veľmi úzkoprsé. Tento náš zákon naozaj kopíruje iba zákon demokratickej krajiny, akou je Fínsko. Naozaj severania sú veľkí bojovníci proti korupcii a ja hnutie OĽANO vnímam naozaj ako takých severanov. Naozaj veľkých bojovníkov proti korupcii, veď za rok a niečo, keď vaši nominanti úspešne vládnu, vidíme, ako táto korupcia nieže upadá, ale ako táto korupcia kvitne. Boli tu spomínané kšefty štátnych tajomníkov, ministrov, niektorých poslancov, ale budeme sa tváriť, že to sa tu nedeje, to len ten zlý SMER, jeho klon HLAS, ako teraz nazývate politické hnutie HLAS. Vy nie, vy ste čistí! Obsadzovanie okresných úradov, ako tuná bolo povedané v rozprave kolegom Sujom, to bola jedna rozprávka. Výberové komisie zložené z poslancov Národnej rady Slovenskej republiky! To naozaj mi už príde tak, že aj ten Pol Pot, ktorý terorizoval Kambodžu, by sa mohol od vás učiť. Tiež ho nikdy nikto nevidel, možno len veľmi málo ľudí, ale dokázal zničiť za veľmi krátky čas veľkú krajinu. Kdežto vášho predsedu a bývalého premiéra videlo veľmi veľa ľudí, ale dokázal zničiť tiež veľmi veľa. Aj ľudských životov, aj podnikaní, rozvrátiť rodiny len preto, pretože sociopat a psychicky narušený jedinec sa stal premiérom Slovenskej republiky. Dosiahol funkciu, na ktorú nemal predpoklady, ale jednoducho národ sa zbláznil a tento človek, ktorý tak chcel veľmi bojovať proti korupcii, proti rodinkárstvu, proti našim, vašim ľuďom, jednoducho fungoval, ako fungoval. Skúste sa na to pozrieť troška ináč. Keď s celou tou svojou veselou partičkou chodil po Francúzsku, lepil obrázky, výložky, majetok Slovenskej republiky, ja sa pýtam, kedy sa ten majetok Slovenskej republiky vráti naozaj občanom Slovenskej republiky, pretože do dnešného dňa Počiatkova vila je stále majetkom pána Počiatka, nie občanov Slovenskej republiky. Chcel bojovať proti Pente ako úspešný opozičný politik a zmohol sa iba na to, že vysokých manažérov Penty nanominoval do vysokých štátnych funkcií. Toto je ten boj proti korupcii, rodinkárstvu a nespravodlivosti! Čiže, vážené dámy, vážení páni, na záver zhrniem už len asi toľko. Absolútne apolitický zákon o hmotnej zodpovednosti politikov predkladajú poslanci za hnutie REPUBLIKA. Poslancom Národnej rady Slovenskej republiky, ktorým naozaj ide o to, aby hmotná zodpovednosť politikov bola zakotvená v ústave, tento zákon podporia, poslanci, ktorí naozaj budú o ochrane verejných financií iba rozprávať, tento zákon odignorujú. Čiže tuná budeme veľmi ľahko vedieť rozlíšiť, kto je ten bojovník proti korupcii, proti rozkrádaniu verejných financií a kto sa naozaj proti korupcii a proti rozkrádaniu reálne chce postaviť. Ďakujem pekne.